﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 55. став 4. Закона о јавном информисању и медијима („Службени гласник РС”, бр. 83/14, 58/15 и 12/16 – аутентично тумачење),

Министар културе и информисања доноси

**ПРАВИЛНИК**

**о начину вођења и упису у евиденцију представника иностраних медија и дописништава иностраних медија**

"Службени гласник РС", број 21 од 4. марта 2016.

I. УВОДНЕ ОДРЕДБЕ

Члан 1.

Овим правилником уређује се начин вођења и уписа у евиденцију представника иностраних медија и дописништава иностраних медија и издавање легитимација за обављање медијске активности на територији Републике Србије.

**Инострани медиј**

Члан 2.

Под иностраним медијем, у смислу Закона и овог правилника, подразумевају се дневне и периодичне новине, сервис новинске агенције, радио програм, телевизијски програм и електронска издања тих медија, као и самостална електронска издања (уређивачки обликоване интернет странице или интернет портали), а који су основани изван граница Републике Србије.

**Представник иностраног медија**

Члан 3.

Представник иностраног медија, у смислу Закона и овог правилника, је лице које за инострани медиј обавља медијску активност, и то као уредник, новинар, фото-репортер, сниматељ или други сарадник, на територији Републике Србије.

**Дописништво иностраног медија**

Члан 4.

Дописништво иностраног медија (у даљем тексту: дописништво), у смислу Закона и овог правилника, је организовано представништво иностраног медија.

Дописништво чине најмање два представника иностраног медија, који за тај медиј обављају медијску активност на територији Републике Србије у периоду дужем од 90 дана.

Члан 5.

Дописништво стиче својство правног лица уписом у Евиденцију дописништава иностраних медија, која се води у министарству надлежном за послове јавног информисања (у даљем тексту: надлежно министарство).

II. ЕВИДЕНЦИЈА

Члан 6.

Надлежно министарство води Евиденцију представника иностраних медија и Евиденцију дописништава иностраних медија.

**1. Захтев за упис у Евиденцију представника иностраних медија**

Члан 7.

Упис у Евиденцију представника иностраних медија врши се на основу захтева одговорног лица иностраног медија, односно захтева руководиоца дописништва, који се подноси надлежном министарству.

Одговорно лице иностраног медија подноси захтев за упис у Евиденцију, из става 1. овог члана, свог представника и руководиоца свог дописништва у Републици Србији.

Руководилац дописништва подноси захтев за упис у Евиденцију, из става 1. овог члана, представника који обавља медијску активност за то дописништво.

Члан 8.

Захтев за упис у Евиденцију представника иностраних медија садржи:

1) име и презиме;

2) пол;

3) датум, место и државу рођења;

4) држављанство;

5) број, датум, место и државу издавања путне исправе, односно личне карте (за држављане Републике Србије);

6) статус визе, место издавања, трајање визе;

7) назив, државу, адресу и телефон редакције;

8) професионални статус представника;

9) адресу дописништва у Републици Србији (ако је дописништво основано);

10) период у коме намерава да борави на територији Републике Србије;

11) адресу боравка у Републици Србији;

12) контакт телефон;

13) електронску адресу;

14) место, датум и потпис.

Захтев из става 1. овог члана подноси се на Обрасцу 1 који је одштампан уз овај правилник као Прилог 1, чини његов саставни део и објављује се на веб сајту надлежног министарства.

Члан 9.

Уз захтев за упис у Евиденцију представника иностраних медија, прилаже се:

1) пропратно писмо одговорног лица иностраног медија чији је представник;

2) две фотографије;

3) фотокопија путне исправе, односно личне карте;

4) кратка професионална биографија (за представника иностраног медија који борави на територији Републике Србије дуже од 90 дана);

5) доказ о пријави боравка код надлежног органа у Републици Србији (за стране држављане), на увид.

**2. Захтев за упис у Евиденцију дописништава иностраних медија**

Члан 10.

Упис у Евиденцију дописништава иностраних медија врши се на основу захтева одговорног лица иностраног медија, који се подноси надлежном министарству.

Члан 11.

Захтев за упис у Евиденцију дописништава иностраних медија садржи:

1) назив и седиште иностраног медија који је оснивач дописништва у Републици Србији;

2) седиште и адресу дописништва у Републици Србији;

3) број телефона и електронску адресу дописништва;

4) име и презиме руководиоца дописништва;

5) број и датум истека новинарске легитимације руководиоца дописништва;

6) име, презиме и број новинарске легитимације свих представника иностраног медија који обављају медијску активност за то дописништво;

7) место, датум, и потпис одговорног лица иностраног медија.

Захтев из става 1. овог члана подноси се на Обрасцу 2 који је одштампан уз овај правилник као Прилог 2, чини његов саставни део и објављује се на веб сајту надлежног министарства.

Члан 12.

Уз захтев за упис у Евиденцију дописништава иностраних медија подноси се пропратно писмо одговорног лица иностраног медија, које је оснивач дописништва.

**3. Решење о упису у евиденцију**

Члан 13.

На основу поднетог захтева из чл. 8. и 11. овог правилника, надлежно министарство доноси решење о упису у Евиденцију представника иностраних медија, односно о упису у Евиденцију дописништава иностраних медија.

Решење из става 1. овог члана издаје се у року од осам дана од дана пријема захтева, са роком важења до једне године.

Даном пријема захтева сматра се дан предаје потпуне документације надлежном министарству, у складу са овим правилником.

**4. Продужење уписа у евиденцију**

Члан 14.

Одговорно лице иностраног медија, односно руководилац дописништва, може надлежном министарству поднети захтев за продужење уписа у Евиденцију представника иностраних медија, односно захтев за продужење уписа у Евиденцију дописништава иностраних медија.

Захтев из става 1. овог члана подноси се, пре истека рока на које је издато решење о упису у евиденцију, на обрасцу из члана 8. став 2. и члана 11. став 2. овог правилника.

Члан 15.

Уз захтев из члана 14. овог правилника подноси се пропратно писмо одговорног лица иностраног медија, односно руководиоца дописништва.

Члан 16.

У случају прекида континуитета уписа у евиденцију спроводи се нови поступак уписа.

Члан 17.

Представник иностраног медија, односно руководилац дописништва, обавезан је да надлежном министарству пријави сваку промену података који се воде у евиденцији, у року од 15 дана од дана настале промене.

Члан 18.

Захтев из чл. 8, 11. и 14. овог правилника, као и пропратно писмо из члана 9. тачка 1), члана 12. и члана 15. овог правилника, могу се послати и електронским путем.

III. НОВИНАРСКА ЛЕГИТИМАЦИЈА И ПРЕС КАРТИЦА

**Издавање**

Члан 19.

На основу уписа у Евиденцију представника иностраних медија издаје се новинарска легитимација, односно прес картица.

Новинарска легитимација и прес картица служе као доказ да је њен ималац уписан у Евиденцију представника иностраних медија, која се води код надлежног министарства.

Члан 20.

Новинарска легитимација издаје се представнику иностраног медија који борави на територији Републике Србије у периоду дужем од 90 дана.

Прес картица издаје се представнику иностраног медија који борави на територији Републике Србије у периоду краћем од 90 дана.

**Рок важења**

Члан 21.

Представнику иностраног медија који борави на територији Републике Србије, у периоду дужем од 90 дана, издаје се новинарска легитимација са роком важења до једне године.

Представнику иностраног медија који борави на територији Републике Србије, у периоду краћем од 90 дана, издаје се прес картица са роком важења до 90 дана.

**Садржај новинарске легитимације**

Члан 22.

Новинарска легитимација се издаје у посебној форми и садржи:

1) назив надлежног министарства;

2) име и презиме лица коме се издаје новинарска легитимација;

3) назив иностраног медија чији је представник;

4) датум истека рока важења легитимације;

5) број легитимације;

6) фотографију и својеручни потпис лица коме се издаје новинарска легитимација и

7) датум издавања и потпис овлашћеног лица у надлежном министарству.

Члан 23.

На последњој страни новинарске легитимације, на српском и енглеском језику, пише следеће:

„Носилац ове легитимације евидентиран је као представник иностраног медија и има право да за свој медиј обавља медијску активност на територији Републике Србије.”

„The holder of this press ID is registered as a foreign media representative and he/she shall have the right to perform media activity for his/her own media at the territory of the Republic of Serbia.”

**Садржај прес картице**

Члан 24.

Прес картица издаје се у посебној форми и садржи:

1) назив надлежног министарства;

2) име и презиме лица коме се издаје прес картица;

3) назив иностраног медија за које лице ради;

4) датум истека рока важења прес картице;

5) број прес картице;

6) фотографију лица коме се издаје прес картица и

7) потпис овлашћеног лица у надлежном министарству.

Члан 25.

На полеђини прес картице, на српском и енглеском језику, пише следеће:

„Носилац ове картице евидентиран је као представник иностраног медија и има право да за свој медиј обавља медијску активност на територији Републике Србије.”

„The holder of this press card is registered as a foreign media representative and he/she shall have the right to perform media activity for his/her own media at the territory of the Republic of Serbia.”

IV. ОБАВЕЗА ОРГАНА КОЈИ ВОДИ ЕВИДЕНЦИЈУ

**Пружање помоћи у раду**

Члан 26.

Надлежно министарство, у оквиру делокруга свога рада, пружа помоћ у раду евидентираним представницима иностраних медија и евидентираним дописништвима иностраних медија.

**Објављивање података из евиденције**

Члан 27.

Надлежно министарство обавезно је да на свом веб сајту објави податке из члана 8. став 1. тач. 1), 7), 9), 12) и 13) и члана 11. став 1. тач. 1), 2), 3) и 4) овог правилника.

V. ПРЕЛАЗНЕ И ЗАВРШНЕ ОДРЕДБЕ

Члан 28.

Новинарскa легитимацијa и прес картицa издате до дана ступања на снагу овог правилника биће у употреби до истека рока њиховог важења.

Члан 29.

Даном ступања на снагу овог правилника престаје да важи Правилник о начину вођења и упису у евиденцију представника иностраних медија и дописништава иностраних медија („Службени гласник РС”, број 126/14).

Члан 30.

Овај правилник ступа на снагу 1. маја 2016. године.

Број 110-00-00058/2016-04

У Београду, 2. марта 2016. године

Министар,

**Иван Тасовац,** с.р.

Образац 1 - [Захтев за упис у евиденцију представника иностраних медија](http://www.pravno-informacioni-sistem.rs/SlGlasnikPortal/prilozi/o1.html%26doctype%3Dreg%26x-filename%3Dtrue%26regactid%3D394785)

Образац 2 - [Захтев за упис у евиденцију дописништава иностраних медија](http://www.pravno-informacioni-sistem.rs/SlGlasnikPortal/prilozi/o2.html%26doctype%3Dreg%26x-filename%3Dtrue%26regactid%3D394785)